<classify> SERIKALI inaandaa kanuni kuruhusu nyama za wanyamapori kutumiwa na wengi, ikiwamo kutolewa leseni ya kuanzishwa kwa mabucha ya nyama za wanyamapori. Pia itaruhusiwa nyama hizo kutoka kwenye maeneo ya hifadhi za taifa na mapori ya akiba nchini ambapo wafanyabiashara watakwenda kuchukua huko.Naibu Waziri wa Maliasili na utalii, Constantine Kanyasu alisema kanuni hizo pia zitaruhusu uwindaji wa ndani. Tunaandaa kanuni ili turuhusu matumizi ya nyama za wanyamapori kwa watu wengi, tutaruhusu uwindaji wa ndani na kuruhusu kufunguliwa mabucha ambayo yatakuwepo katika maeneo mbalimbali na kuyasajili. Itasaidia nyama hii ipatikane kwenye maeneo yote ya hifadhi za taifa na mapori ya akiba ambapo wafanyabiashara watataka kupeleka nyama hiyo, alisema.Naibu Waziri wa Maliasili na Utalii, alikuwa akijibu swali la nyongeza lililoulizwa na Mbunge wa Ulanga, Goodluck Mlinga CCM aliyeuliza: Mtalii anapoona na akatamani, akala nyamapori itavutia zaidi, je, serikali haioni umefika wakati iweke vigenge vya nyamachoma ndani ya hifadhi ili mtalii akiitamani nyama ile anaila.Katika swali la pili, Mlinga alihoji: Halmashauri au maeneo mengi yaliyozungukwa na hifadhi za taifa hazinufaiki na shughuli za utalii kwa kuwa hoteli zimejengwa ndani ya mbuga, je, serikali haioni umefika wakati wa kuwekwa utaratibu wa hoteli zile zijengwe nje ya hifadhi ili wananchi wanufaike na vitu mbalimbali kama kodi.Kanyasu alijibu: Mfano Hifadhi ya Taifa Serengeti nafasi ya kujenga hoteli imejaa na uzoefu unaonesha kadiri hoteli zinavyojengwa ndivyo uharibifu wa mazingira unatokea na unaondoa uhalisia wa hifadhi, kwa sasa tumekubaliana wawekezaji wapya tutawapeleka nje ya Hifadhi ya Serengeti na hifadhi nyingine zisizokuwa na nafasi ili kuvutia pia wananchi wanaozunguka maeneo hayo kuvutia biashara.Katika swali la msingi Mlinga alitaka kufahamu mkakati wa serikali wa kuongeza mapato ya utalii ambapo Kanyasu alijibu kuwa sekta ya utalii imeendelea kukua mwaka hadi mwaka na kutaja kuwa idadi ya watalii imeongezeka kutoka 1,137,182 mwaka 2015 hadi kufikia watalii 1,505,702 mwaka 2018. Katika kipindi cha mwaka 2018 pekee sekta hii imechangia katika uchumi wa nchi jumla ya dola za Marekani bilioni 2.4 sawa na Sh trilioni 5.4. Sekta hii inachangia wastani wa asilimia 17 ya pato la Taifa na asilimia 25 ya fedha za kigeni.Aidha, inatoa ajira za moja kwa moja na zisizo za moja kwa moja milioni 1.6. Alitaja mikakati inayotekelezwa kuongeza idadi ya watalii wanaotembelea nchini na mchango utokanao na sekta ni pamoja na kupanua wigo wa mazao ya utalii kijiografia kupitia Mradi wa REGROW ambapo serikali inaendelea kufungua utalii katika Ukanda wa Nyanda za Juu Kusini kwa kuimarisha miundombinu ili kuboresha shughuli za utalii hususani katika hifadhi za Taifa za Ruaha, Udzungwa, Mikumi na Nyerere. Aidha, Serikali imeanzisha Hifadhi sita mpya za Taifa ambazo ni Burigi- Chato, Ibanda-Kyerwa, Rumanyika-Karagwe, Mto Ugalla, Nyerere na Kigosi. Lengo la Serikali ni kufungua na kutumia fursa za utalii nchini katika mikoa yote.Tunataka kuhakikisha kwamba mazao mengine ya utalii kama utalii wa kuvinjari kwa meli, utalii wa kupunga upepo fukweni na utalii wa mikutano yanakua zaidi na kuongeza idadi ya watalii, alisema na kuongeza: Septemba, 2019 Wizara yangu kwa kushirikiana na mikoa ya Nyanda za Juu Kusini na Morogoro iliandaa na kushiriki katika maonesho makubwa ya utalii na Jukwaa la Uwekezaji yajulikanayo kama Karibu Utalii Kusini ambapo zaidi ya washiriki 500 kutoka ndani na nje ya nchi walishiriki.Vile vile Oktoba, 2019 Wizara iliandaa Oneshol a Kimataifa la Utalii la Swahili International Tourism Expo SITE lililohusisha ushiriki wa wafanyabiashara wakubwa wa utalii takribani 400 na Mawakala wa Kimataifa zaidi ya 200 kutoka nchi mbalimbali duniani.Pia alisema kwa sasa Wizara kwa kushirikiana na Mikoa ya Kanda ya Ziwa, Kigoma na Tabora imeanza maandalizi ya maonesho makubwa ya kimataifa ya Utalii na Jukwaa la Uwekezaji yanayojulikana kama Great Lakes International Tourism Expo GLITE ambayo yatafanyika Juni, 2020. Alisema wizara imeendelea kuimarisha shughuli za utangazaji wa vivutio vya utalii kimataifa, ikiwa ni pamoja na kufungua masoko mapya ya utalii katika nchi za China, India, Urusi na Israel.Aidha, katika kudhibiti upotevu wa mapato ya serikali, wizara imekamilisha ujenzi wa mfumo funganishi wa kielektroniki MNRT Portal kwa ajili ya kusajili na kutoa leseni, kukusanya takwimu na mapato. Kupitia mfumo huo, mazingira ya biashara yameboreshwa sanjari na udhibiti wa upotevu wa mapato hayo.  <topic>: KITAIFA 